《大江东去 其十 答未翁阁老》
明代·夏言

大河东下，走万里、包纳许多灵物。推荡中原无砥柱，那问全城半壁。

静影涵空，洪涛浴日，巨浪翻银雪。蛟鼍出没，神龙羞与争杰。

曾谁醉卧三山，飞游八极，独驾天风发。毕竟此河经万古，看尽人间生灭。

老子胸中，久吞云梦，乌帽今华发。圆通朗照，心知天上明月。

作者简介：夏言（1482—1548），字公谨，汉族，江西贵溪人。明正德进士。初任兵科给事中，以正直敢言自负。世宗继位，疏陈武宗朝弊政，受帝赏识。裁汰亲军及京师卫队冗员三千二百人，出按皇族庄田，悉夺还民产。豪迈强直，纵横辩博，受宠升至礼部尚书兼武英殿大学士入参机务，不久又擢为首辅。嘉靖二十七年议收复河套事，被至弃市死。其诗文宏整，又以词曲擅名。有《桂洲集》。